Hvor er Kate? Internett koker over av konspirasjonsteorier.
Ryktene rundt prinsessen av Wales fortsetter. Så store har spekulasjonene blitt at de har fått et eget navn. Det startet med en mageoperasjon 17. januar for prinsesse Kate (42). Men så har det vært stille fra prinsessen av Wales. Og i stillheten har ryktene rukket å bli sådd, blomstret, visnet for deretter å finne ny, god grobunn over lunsjbord og i den virtuelle deleverden. Spekulasjonene rundt Catherine, prinsessen av Wales, er blitt så mange, at de har fått et eget navn: Katespiracies. «En stor nyhet» Nå venter de mest ivrige konspiratorikerne på neste kapittel: For nå skal visstnok BBC være klare for «en stor nyhet» rundt kongefamilien. Det skriver Forbes.  Men det har ikke BBC bekreftet. Det har heller ikke kongefamilien bekreftet. Det man vet, er at de største britiske mediene pleier å få et varsel før store nyheter slippes fra kongehuset. For eksempel skal flere reportere ha blitt varslet på forhånd da det ble kjent at kong Charles har kreft. Ryktene fikk ytterligere vann på mølla da de britiske tabloidavisene The Sun og The Daily Mail meldte mandag at prinsessen var sett i god form i helgen. Så er hun blitt frisk? Eller holder hun seg til planen om å være sykmeldt til over påsken?  Ifølge den britiske avisen The Guardian er det også mange utenfor Storbritannia, spesielt i USA, som er blitt besatt av «mysteriet» om Kate. – Det er uvanlig mye spekulasjoner, sier Ole-Jørgen Schulsrud-Hansen. Han er kongehuskommentator for TV 2. Han har en teori om hvorfor det er slik. Sammenligner med kongen Schulsrud-Hansen tror de mange spekulasjonene kan komme av at kongehuset har vist åpenhet rundt kong Charles kreftsykdom, men er helt lukket når det kommer til Kates diagnose. – Selv om du ikke vet hva slags kreft kong Charles har, er informasjonen nok til å fjerne spekulasjonsgrunnlaget. – Britene kan det å spekulere. Da det ble gitt informasjon om Kates operasjon, ble nok gastrokirurger over hele landet oppringt, fortsetter han. Maskorama og plastisk kirurgi Ifølge The Guardian varierer konspirasjonsteoriene om hvor i alle dager Kate er fra at hun er med i Maskorama (The Masked Singer) til at hun har tatt rumpeløft eller annen plastisk kirurgi. Så langt gikk ryktene at en talsperson for Kensington Palace (William og Kate) på noe uvanlig vis gikk ut og kommenterte dem i slutten av februar. Talspersonen sa de hadde vært tydelige på at prinsessen hadde gjennomgått en operasjon og var sykmeldt til over påske.  Vedkommende la til at de kun ville komme med oppdateringer dersom det var noe som var noe viktig og la til at prinsessen hadde det bra. Kensington Palace kan også ha gått ut med informasjonen for å unngå at spekulasjonene kom ut av kontroll. – Jeg tolker det som at det har vært uforholdsmessig mye spekulasjoner, og så mye at det på sikt kunne skadet monarkiet. Da er det lurt å komme med en pressemelding som kan fjerne spekulasjonsgrunnlaget, sier Schulsrud-Hansen. – Men så lenge man ikke får sett henne, kommer det til å fortsette. Mandag kveld publiserte avisen The Sun nye bilder og en video av prinsesse Kate som tilsynelatende er på handletur på et gårdsutsalg med mannen sin, prins William.  Videoen skal være tatt søndag, ifølge tabloidavisen. «Prinsesse Kate stråler» og «bar sin egen handlepose», skriver tabloidavisen. Amatørfotograf Så hva er den «store nyheten» BBC skal være varslet om? Kanskje er det ingenting. Det hadde ikke vært første gang ubekreftede rykter blir gjort større enn de er i denne saken. Som ryktet om at prinsessen egentlig har gjennomgått skjønnhetskirurgi, eller at hun forsøker å anlegge en pannelugg. Men to hendelser har bidratt til ryktespredningen. Som da prinsessen la ut et bilde av seg selv og barna på morsdagen.  Bildet viste seg å være manipulert, og prinsessen valgte å gå ut med en forklaring om at hun var en amatørfotograf som eksperimenterte med fotoredigering.  Hvorfor trengte hun å manipulere et bilde? Var det barn som ikke smilte på samme tid eller var det en mer alvorlig grunn? Siden prinsessen har tid til fotoredigering, var det knyttet spenning til om hun var frisk nok til å delta på St Patrick’s Day-paraden søndag. Der dukket hun imidlertid ikke opp. På parets Instagram ble istedenfor denne filmen publisert.  Det er første gang prinsessen går glipp av en denne markeringen siden 2016.
Etter en mageoperasjon i januar har prinsesse Kate av Wales holdt seg unna offentligheten. Det har ført til rykter kjent som «Katespiracies».  Ifølge Forbes skal BBC være varslet om en «stor nyhet» fra kongefamilien. Dette er ikke bekreftet av BBC eller kongefamilien. To hendelser har satt fart på ryktene: et manipulert bilde lagt ut av prinsesse Kate og hennes fravær i St Patrick’s Day-paraden.